'भारत के खिलाफ पाक सेना की नीति आत्मनाशी'  
न्यूयॉर्क टाइम्स ने अपने संपादकीय में कहा कि भारत नहीं बल्कि पाकिस्तान की सरजमीं पर पनप रहा आतंकवाद उसके लिए वास्तविक खतरा है।
मुंबई हमलों के दोषियों को न्याय के कठघरे में खड़ा करने में नाकामी के बावजूद पाकिस्तान के साथ बातचीत जारी रखने की भारतीय नेतृत्व की इच्छा की तारीफ करते हुए अमेरिका के एक प्रमुख दैनिक ने कहा है कि कश्मीर में भारतीय प्रभाव के तोड़ के लिए आतंकवादियों का इस्तेमाल करने की पाकिस्तानी सेना की नीति उन्हीं के लिए विनाशकारी बन चुकी है। न्यूयॉर्क टाइम्स समाचार पत्र ने अपने संपादकीय में कहा कि भारत नहीं बल्कि पाकिस्तान की सरजमीं पर पनप रहा आतंकवाद उसके लिए वास्तविक खतरा है।  पत्र ने अपने संपादकीय में कहा, मुंबई हमले के जिम्मेदार लोगों को दंड देने में असफल रहने के बावजूद पाकिस्तान के साथ बातचीत जारी रखने का पूरा श्रेय भारत के प्रधानमंत्री मनमोहन सिंह को जाता है। उसने कहा कि सिंह को इस बात का भी श्रेय जाता है कि उन्होंने हमलों के बाद संयम से काम लिया और तर्कसंगत कदम उठाए। न्यूयार्क टाइम्स ने कहा, काश कि हम पाकिस्तानी नेताओं के बारे में भी ऐसा ही कुछ कह पाते।